b"\n_START_ARTICLE_\nRegiment de Dragons-Cuirassers de Sant Miquel\n_START_SECTION_\nHist\xc3\xb2ria\n_START_PARAGRAPH_\nEl Regiment de Sant Miquel es va crear el 28 d'agost de 1713 i havia d'acomodar els veterans de cavalleria aragonesos de l'antic Regiment de Cavalleria Arag\xc3\xb3, de l'Ex\xc3\xa8rcit Reial de Carles III. Possiblement era una unitat potent amb tots els combatents que li pertocaven, aproximadament 500._NEWLINE_Durant la resta de 1713 i principis de 1714 el Sant Miquel participaria a diferents r\xc3\xa0tzies i escaramusses a la Barcelona assetjada, per exemple carregant al convent de Caputxins, el 17 de setembre de 1713._NEWLINE_A partir de la reestructuraci\xc3\xb3 del comandament de les forces de Barcelona, el juliol de 1714, el coronel Vinyals va passar a encarregar-se de supervisar la construcci\xc3\xb3 de la travessera. Aleshores el comandament del Sant Miquel va passar a Joan Espiagua. La primera gran acci\xc3\xb3 sota el seu comandament fou durant la nit del 30 de juliol, quan va defensar el cam\xc3\xad cobert. _NEWLINE_El 3 d'agost el regiment va atacar les entrades a les mines que s'estaven construint sota el Portal Nou. Posteriorment, durant la Batalla del Baluard de Santa Clara, el 13 i el 14 d'agost, Espiagua dirigiria 70 soldats desmuntats en un intent de recuperar el baluard gaireb\xc3\xa9 su\xc3\xafcida, en el qual el regiment fou delmat i el mateix Joan Espiagua mor\xc3\xad a causa de les ferides._NEWLINE_L'11 de setembre les forces restants del regiment es dispersarien en petits grups i falcarien les forces de la Coronela de Barcelona. A l'entorn del convent de Sant Agust\xc3\xad hi moriria el sergent major Joan Francesc Molina i als contraatacs al Pla d'en Lluna hi moririen el sergent major Antoni Molina i el comandant Santiago Salvedre."